tartuNLP/wikipedia-smugri-20251201 huggingface dataset:
Darren Dietz

Darren Dietz (sündinud 17. juulil 1993 Medicine Hatis Albertas) on Kanadas sündinud Kasahstani jäähokimängija, kes mängib kaitsjana KHL-i klubis Moskva CSKA.
Aastatel 2010–2013 mängis ta Western Hockey League'i klubis Saskatoon Blades.
2011. aastal valis Montreal Canadiens ta NHL-i "draft"is 138. valikuna.
Aastatel 2013–2015 mängis Dietz American Hockey League'is (AHL) Canadiensi noorteklubis Hamilton Bulldogs. Canadiensi meeskonnas mängis ta NHL-is vaid hooajal 2015–16, saades 16 liigamänguga kirja ühe värava ja neli väravasöötu. Hooajal 2016–17 mängis ta AHL-is Hershey Bearsi ja Texas Starsi ridades.
2017. aasta juulis sõlmis ta lepingu KHL-i klubiga Astana Barõs (hiljem Nur-Sultani Barõs). Hooajal 2018–19 oli Dietz KHL-is resultatiivseim kaitsemängija (15+38). Samal hooajal valiti ta KHL-i hooaja parimaks kaitsemängijaks ja liiga sümboolsesse koosseisus. Hooaegadel 2018–19 ja 2020–21 lõi ta KHL-is kaitsemängijatest enim väravaid (vastavalt 15 ja 17). Aastatel 2019 ja 2020 valiti ta KHL-i tähtede mängule. Aastatel 2019–2021 oli Dietz Barõsi kapten.
2021. aasta detsembris siirdus Moskva CSKA-sse.
Pärast Kasahstani kodakondsuse saamist on ta alates 2019. aastast mänginud Kasahstani jäähokikoondises.
L'Oréal

L'Oréal on rahvusvaheline ihuhooldusvahendeid tootev ettevõte, mille peakorter asub Clichys Hauts-de-Seine'is ja registrijärgne asukoht on Pariisis. See on maailma suurim kosmeetikaettevõte. L'Oréal on arendanud selles valdkonnas tegevust, mis keskendub juuksevärvidele, parfüümidele, nahahooldus-, päikesekaitse-, jumestus- ja juuksehooldusvahenditele. L'Oréali asutas 30. juulil 1909 Prantsuse keemik Eugène Paul Louis Schueller.
Azad Rəhimov

Azad Arif oğlu Rəhimov (8. oktoober 1964 Bakuu – 30. aprill 2021 New York) oli Aserbaidžaani poliitik. Ta oli 7. veebruarist 2006 kuni 30. aprillini 2021 Aserbaidžaani Vabariigi noorsoo- ja spordiminister.
Ta lõpetas aastal 1984 Aserbaidžaani Võõrkeelte Pedagoogilise Instituudi inglise keele teaduskonna. Seejärel töötas ta komsomolitööl. Aastatel 1986–1987 teenis ta Moskvas Nõukogude armees. Aastatel 1987–1990 oli ta Bakuus Xətai rajoonikomitee esimene sekretär.
Aastatel 1994–1998 töötas ta ettevõtte Ros-IMESKO tegevdirektorina. Aastast 1998 kuni 7. veebruarini 2006 oli ta ettevõtte Italdesign tegevdirektor.
7. veebruarist 2006 kuni 30. aprillini 2021 oli ta Aserbaidžaani Vabariigi noorsoo- ja spordiminister.
Azad Rəhimov suri 30. aprill 2021 New Yorgis kopsuvähi ja maksatsirroosi tagajärjel.
Kurg

Kurg ("Grus") on lindude perekonda kurglaste sugukonnas.
Liigid.
Pärast 2010. aastal avaldatud molekulaar-fülogeneetilist uuringut liigitati varem kure perekonda arvatud kanada kurg, idakurg, saaruskurg ja austraalia kurg ümber perekonda "Antigone" ning valgekure jaoks moodustati eraldi perekond "Leucogeranus".
Sumteri fort

Sumteri fort (inglise keeles "Fort Sumter") on merefort, mis on ehitatud tehissaarele, et kaitsta Charlestoni mererünnaku puhul. 19. sajandil rajatud fort on alates 20. sajandi keskpaigast riiklik kultuurimälestis.
Ajalugu.
Forti hakati rajama pärast 1812. aasta sõda, mil inglased tungisid meritsi Washingtoni. Fort nimetati Ameerika iseseisvussõja väejuhi ja hilisema poliitiku Thomas Sumteri (1734–1832) järgi.
1861. aastal, mil Fort Sumteri lahing vallandas Ameerika Ühendriikide kodusõja, polnud fort veel valmis. See sai sõja ajal tugevalt kahjustada, jäi varemetesse ning kuigi hiljem tehti mõningaid ümberehitusi, jäi fordi ehitus ikkagi lõpetamata.
20. sajandi keskpaigast on fort avatud külastajatele kui osa Fort Sumter and Fort Moultrie National Historical Parkist, mida haldab rahvuspargiteenistus.
Vibulukk

Vibulukk (ka kanglukk) on mitmelasuliste tulirelvade süsteem, millel on käsitsi kasutatav vinnastuskang (mis asub päästikukaitsme lähedal või küljes), mis liigub ette, et relvasiseste ühenduste abil lukku liigutada. See väljastab püssi toru padrunipesast eelmise padruni ning söödab sinna uue ja samal ajal valmistab haamri/lööknõela tulistamiseks ette. Vibulukustusega püssid erinevad näiteks käsilukustusega relvadest, pumppüssidest, poolautomaattulirelvadest ning automaattulirelvadest ja valikulise tulerežiimiga relvadest.
Enamik vibulukustusega püsse on vintpüssid, kuid on valmistatud ka vibulukustusega haavlipüsse ja püstoleid. Üks kuulsamatest vibulukustusega vintpüssidest on Winchester M1873, vibulukustusega vintpüsse on tootnud ka näiteks relvatootjad Henry ja Marlin. Ka Colt tootis aastatel 1883–1885 6403 vibulukustusega vintpüssi Colt-Burgess.
Tamme Suurkivi

Tamme Suurkivi on rabakivist rändrahn Raplamaal Kohila vallas Aespa aleviku ja Vana-Aespa küla piiril.
Kivi geograafilised koordinaadid on .
Kivi kõrgus on 3,3 (teistel andmetel 3,8) ja ümbermõõt 27 meetrit. 
Otse rändrahnu peal kasvab mitu väiksemat puud. 
Aespa külas Tamme Suurkivist umbes 1100 m kaugusel asub teine rändrahn – Luige rändrahn.
Simone Manuel

Simone Ashley Manuel (sündinud 2. augustil 1996 Sugar Landis Texase osariigis) on Ameerika ujuja, kes on spetsialiseerunud sprindi vabastiilile. 2016. aasta olümpiamängudel Rio de Janeiros võitis ta kaks kuld- ja kaks hõbemedalit: kuld 100 meetri vabaujumises ja 4x100 meetri kompleksujumises ning hõbe 50 meetri vabaujumises ja 4 × 100 meetri vabatehnika teateujumises. 100 meetri vabaujumises, jagas ta esikohta kanadalase Penny Oleksiakiga, võitis Manuel esimese afroameerika naisena individuaalse olümpiakulla ujumises ning püstitas olümpiarekordi ja Ameerika rekordi.
Manuel on teatevõistkonna koosseisus püstitanud kolm maailmarekordit ning ta on kuuekordne individuaalne NCAA I divisjoni naiste ujumise meister, olles üheks esimesest kolmest Aafrika-Ameerika naisest, kes on esikoha saanud. Aastatel 2014–2018 õppis ta Stanfordi ülikoolis, kus ujus Stanfordi kardinali võistkonnas (Stanfordi kardinal on spordivõistkonnad, mis esindavad Stanfordi ülikooli.) ja aitas Stanfordil võita 2017. ja 2018. aastal NCAA võistkondlikud meistrivõistlused naiste ujumises. Ta pöördus profiks 2018. aasta juulis.
Ujumiskarjäär.
Manuel ujus 2012. aasta Ameerika Ühendriikide olümpiakatsevõistlustel, saavutades 50 m vabaujumises 20. koha ja 100 m vabaujumises 17. koha. 
Pärast Stanfordi ülikooli astumist 2014. aastal sai temast Stanford Cardinali naiste ujumiskoondise liige. Ta ületas samal aastal 50, 100 ja 200 jardi vabaujumises koolirekordid, ning 2014. aastal, esimesel kursusel, ületas ta ka Ameerika ja Riikliku Kolledžide liidu (NCAA) 100 m vabaujumises. Manuel on kuuekordne individuaalne NCAA meister: võitis 50 ja 100 jardi vabatujumise 2015., 2017. ja 2018. aastal.
Ta osales 2013. aasta USA meistrivõistlustel, kus ta sai 100 meetri vabaujumises kolmanda koha ja 50 meetri vabaujumises teise koha. Ta pääses 2013. aasta maailmameistrivõistlustele Barcelonas ning osales 4x100 meetri vabaujumise eelvõistluses. Finaalis ta ei osalenud, kuid võitis USA võistkonna liikmena kuldmedali. Ta võistles ka 2013. aasta duellis basseinis (Duell basseinis oli ujumisvõistlus, mis toimus kaks korda aastas aastatel 2003–2015. Kontseptsioon keskendus võistlusele tolleaegse maailma kahe ujumisriigi, Austraalia ja Ameerika Ühendriikide vahel.), kus võitis 100 meetri vabaujumises, oli kolmas 50 meetri vabaujumises, teine 400 meetri teateujumises vabastiilis 200 meetri segateateujumises.
Suur-Fatra

Suur-Fatra (Slovaki "Veľká Fatra") on mäestik Slovakkia lääneosas, mis on osa Lääne-Karpaatidest ja ühtlasi on see ka osa Fatra-Tatra piirkonnast. Selle regiooni kõrgeim tipp on Ostredok (1590 m). Mäestiku pindala on 784 km².
Ostredok sai nime 2016. aastal, kui ülemõõtmisel selgus, et varem arvatud 1592 meetri asemel on selle kõrgus 1596 meetrit ja seega on tegemist mäestiku kõrgeima tipuga. Mäestiku suurima suhtelise kõrgusega tipp on aga Krížna (1574,3 m).
Mäestikku hakkas esimesena eristama Ján Hromádka oma 1956. aastal ilmunud teoses "Geomorfologické členenie Slovenska". Täpsemalt piiritlesid seda esimesena Michal Lukniš ja Emil Mazúr 1976. aastal.
Mäestiku kaitseks on moodustatud Suur-Fatra rahvuspark, mille koosseisus on mitmed väiksemad kaitsealad. Ligi 90% mäestikust on kaetud metsaka. Valdavalt kasvavad seal kuused ja pöögid, ent kasvab ka jugapuud. Mäestik on tähtsaim jugapuu kasvupaik Slovakkias. Ka on see saatana-kivipuraviku põhjapoolseim kasvukoht Slovakkias.
Mäestikus eristatakse seitset alampiirkonda. Zvoleni nime kannab mäestiku kaguosa, mille kõrgeimaks tipuks on Zvolen (1402,5 m). Tegemist on talispordipiirkonnaga, sellesse piirkonda jääb ka Donovaly talispordikeskus.
Mäestiku idaosas asub Revúca jõe ümbruses Revúca tasandik. 
Mäestiku edelaosa moodustab Bralná Fatra. Sealne kõrgeim tipp on Smrekov (1441 m). Keskmise ja lõunapoolse osa moodustab Hôľna Fatra, mille kõrgeim tipp on ka mäestiku kõrgeim tipp Ostredok.
Mäestiku lääneosa kannab nime Lysec. Sealne kõrgeim tipp on Kľak (1394 m), madalaim koht asub piirkonna põhjaosas (400 m). Koosneb lubjakivist.
Põhjaosa kannab nime Šípska Fatra. Sealne kõrgeim tipp kannab nime Vtáčnik (1236,3 m), madalaim osa ulatub 420 meetrit üle merepinna. Koosneb lubjakivist.
Kirdes asuv endisesse Liptovi piirkonda jääv mäestiku osa kannab nime Šiprúň. Nime Šiprúň kannab ka selle piirkonna kõrgeim tipp (1 461 m). Piirkond koosneb lubjakivist.
Geoloogia.
Geoloogiliselt koosneb mäestiku keskosa kiltadest. Lõunas ja kagus moodustavad selle mesosoikumi lubjakivi ja dolomiit. Seal on mäestik sügavate orgudega liigendatud eraldi massiivideks. Esineb ka karstinähtusi. Mäestikku jäävad harmaneci koobas, Mažarná ja Šípi jääkoobas. Mäestiku kristalne graniittuum paljandub kohati üksnes sealses suurimas, Ľubochňa orus.
Asend.
Suur-Fatra piirneb järgmiste geograafiliste piirkondadega:
Cooperi jõgi

Cooperi jõgi (inglise keeles "Cooper River") on peamiselt loodetest sõltuv jõgi Ameerika Ühendriikide idarannikul. Jõgi suubub Charlestoni linna kohal Põhja-Atlandi ookeanisse.
Ekson

Ekson (ingl "exon", lühend terminist "ekspresseeruv regioon") on eukarüootse geeni DNA lõik, mis jääb selle geeni põhjal loodud pre-mRNA protsessimise järel küpse mRNA koosseisu. Geenilt transkribeeritud pre-mRNA töötlemise järel eemaldatakse intronitele vastavad mRNA lõigud ning allesjäänud, eksonitele vastavad mRNA järjestused liidetakse kokku. Küps mRNA võib osaleda translatsioonil, määrates valgu aminohappelise järjestuse (primaarjärjestuse).
Valdek

Valdek on eesti mehenimi.
2021. aasta alguse seisuga oli Valdek Eestis esinemissageduselt 389. mehenimi. 1. jaanuari 2021 seisuga oli Eestis eesnimi Valdek 269 mehel. Valdek oli keskmiselt 62 aasta vanune (mediaanvanus oli 63). Kõige populaarsem oli eesnimi Valdek vanuserühmas 60–64, kus neid oli 10 000 elaniku kohta 5,22.
Viru maavanem

Viru maavanem oli Viru maavalitsuse juht (maavanem) 1938–1940.
Maakonnaomavalitsused likvideeriti Eestis 1934. aasta põhiseadusega, senised maavanemad jäid ametisse ajutiste maavalitsuste esimeestena. 1. mail 1938 jõustunud maakonnaseaduse järgi oli maavanem maakonnaomavalitsuse juht ja ühtlasi keskvalitsuse esindaja maakonnas.
Ewelina Dobrowolska

Ewelina Dobrowolska (2022. aastani Evelina Dobrovolska; sündinud 16. augustil 1988 Vilniuses) on poolakast Leedu poliitik, advokaat, sotsiaal- ja kohalike omavalitsuste aktivist. Ta oli alates 11. detsembrist 2020 kuni 12. detsembrini 2024 Leedu justiitsminister.
Ta on lõpetanud poolakeelse Johannes Pauluse nimelise Vilniuse Gümnaasiumi. Seejärel lõpetas ta õigusteaduse bakalaureusena Mykolas Romerise Ülikooli.
Seejärel asus ta tööle advokaadibüroos advokaadina. 2012. aastal sai temast Euroopa Inimõiguste Fondi jurist. Ta alustas sotsiaalset tegevust diskrimineerimise vastu võitlemise ja inimõiguste kaitse valdkonnas. Ta esindas teiste hulgas arvukad isikud kohtuprotsessides perekonnanimede esialgse õigekirja osas. 2019. aastal autasustas teda Rootsi saatkond Leedus (olulise panuse eest inimõiguste olukorra parandamisse).
Aastal 2020 valiti ta seimi liikmeks. 11. detsembrist 2020 kuni 12. detsembrini 2024 oli ta Leedu justiitsminister.
Isiklikku.
Lisaks poola ja leedu keelele valdab ta veel inglise ja vene keelt.
Karri Rämö

Karri Markus Tapio Rämö (sündinud 1. juulil 1986 Asikkalas) on Soome jäähokimängija (väravavaht).
Soome kõrgliigas debüteeris ta hooajal 2003–04 Lahti Pelicansi meeskonnas. Hooajal 2005–06 mängis ta Soome kõrgliigas HPK ridades.
2004. aastal valis Tampa Bay Lightning ta NHL-i "draft"is 191. valikuna. Põhja-Ameerikasse suundus Rämö mängima 2006. aastal. Suurem osa hooajast 2005–06 mängis ta American Hockey League'i (AHL) klubis Springfield Falcons. Lightningi meeskonnas sai ta sel hooajal NHL-is kirja kaks mängu. Põhja-Ameerikasse jäi Rämö pärast seda veel kaheks hooajaks.
Aastatel 2009–2013 mängis ta Rämö KHL-i klubis Omski Avangard.
2013. aasta juulis sõlmis ta lepingu NHL-i klubiga Calgary Flames. Flamesis mängis ta kokku kolm hooaega.
2016. aasta detsembris sõlmis ta lepingu AHL-i klubiga Toronto Marlies. 2017. aasta veebruaris naasis ta Pelicansi. Hooajal 2017–18 mängis ta KHL-is Jokerite ridades. Seejärel sõlmis ta taas lepingu Avangardiga, kuid vigastuse tõttu pidi ta hooaja 2018–19 täielikult vahele jätma. Hooajal 2019–20 mängis Rämö Rootsi kõrgliigaklubis Djurgårdens IF ja 2020–21 Soome kõrgliigaklubis HC TPS. TPS-iga võitis ta 2021. aastal Soome meistrivõistlustel hõbemedali. Sama hooajal väljalangemismängudes oli ta parima tõrjeprotsendiga väravavaht (92,9%). Hooaja 2021–22 esimeses pooles mängis ta Saksamaa kõrgliigagklubis ERC Ingolstadt.
2006. aasta juunioride maailmameistrivõistlustel võitis Rämö Soome kuni 20-aastaste koondisega pronksmedali. Soome jäähokikoondise koosseisus võitis ta pronksmedali 2008. aasta maailmameistrivõistlustel. Soome koondises osales ta ka 2018. aasta taliolümpiamängudel.
M1917 Enfield

 "Mitte segi ajada Lee-Enfieldiga."
M1917 Enfield (ehk Ameerika Enfield, ametlikult United States Rifle, cal .30, Model of 1917) on Suurbritannia vintpüssi Pattern 1914 Enfield Ameerika Ühendriikide variant, mida arendati ja toodeti aastatel 1917–1918. See oli esimese maailmasõja ajal Euroopas tegutsenud Ameerika Ekspeditsioonijõudude põhiline püss. Taani Kelgupatrull Sirius kasutab Gröönimaal teenistusrelvana endiselt vintpüssi M1917, mis on arktilistes tingimustes töökindel relv.
Městec Králové

Městec Králové (saksa keeles "Königstädtel") on linn Tšehhis Kesk-Tšehhi maakonnas Nymburki ringkonnas. Městec Králové asub Nymburkist umbes 18 km ja Prahast ligikaudu 64 km idas.
Městec Královét on esmamainitud 1300. aastal.
Legendi järgi on Městec Královés sündinud Böömimaa kuningas Otakar II (valitses aastatel 1253–1278).
Lennukimootor

Lennukimootor on lennukile paigaldamiseks kohandatud jõuallikas, mille teeb eriliseks suur võimsuse ja kaalu suhe ning võimalikult väikesed mõõtmed. Tänapäeval enim kasutusel olevad lennukimootorid on kolb- ja turbiinmootorid. Mõnel juhul kasutatakse jõuallikana ka rakett- või elektrimootoreid.
Turbiinmootorid.
Lennunduses on enim kasutusel turbiinmootorid, millel on neli alamkategooriat: turboreaktiiv-, turbopropeller-, turbovõll (helikopterite)- ja turboventilaatormootor. Enim leiab kasutust turboventilaatormootor, mis kombineerib hästi säästlikkuse ja jõu. Turbiinmootori tööpõhimõte on järgmine: mootor imeb labamasina süsteemi (kompressori) abil õhu põlemiskambrisse. Järgnevalt pihustub põlemiskambrisse kütus, mis süüdatakse. Osa mootorisse tulevast õhust liigub ka põlemiskambriväliselt mootorist läbi. See õhk jahutab mootori põlemiskambri seinu väliselt, jahutab õõnsuste kaudu ka turbiini- ja selle staatorilabasid, millega tagatakse mootori pikaajaline töökindlus.
Kolbmootorid.
Ainult kolbmootoriga lennukid olid laialt kasutusel kuni teise maailmasõjani. Tänapäeval kasutatakse kolbmootoreid üldiselt väiksematel lennukitel. Tehnika arengu tõttu kasutatakse suurtel lennukitel eranditult turbiinmootoreid, sest kolbmootor ei tagaks suurte lennukite vajalikku lennuvõimekust ega oleks majanduslikult kasulik.
Elektri- ja rakettmootorid.
Elektrimootoreid kasutatakse lennunduses üha laiemalt. Rakettmootoreid kasutatakse lennukitel harva: peamiselt katsetustel või erivajaduse korral.
Lennukikütus.
Peamiselt on kasutusel neli eri tüüpi lennukikütust: reaktiivkütus (JET A-1, tegelikult ka petrooleum), petrooleumkütusesegu (JET B), Avgas (lennukibensiin) ja bioõlikütus. Tavalist reaktiivkütust kasutatakse enamiku lennuki turbiinmootorites. Petrooleumkütusesegu on kasutusel militaarlennukitel. Avgas kütust kasutatakse kolbmootorites. Bioõlikütus on uudne lennukikütus, mis on alles katsetamisjärgus, esialgu on katsetatud bioõli ja petrooleumi segu.
Avtomat Fjodorova

Avtomat Fjodorova (vene keeles Автома́т Фёдорова, Fjodorovi automaat või FA) on valikulise tulerežiimiga Vene automaatvintpüss. Selle konstrueeris 1913. aastal Vladimir Grigorjevitš Fjodorov ning see oli maailma esimesi töötavaid automaatrelvi. 
Fjodorovi automaati toodeti Venemaa Keisririigis ning hiljem Nõukogude Venemaal. Kovrovis toodeti aastatel 1913–1925 kokku 3200 Fjodorovi automaati, nendest enamik pärast 1920. aastat. Automaati kasutati vähesel määral esimeses maailmasõjas, märksa levinum oli see Venemaa kodusõjas ja talvesõjas. Mõnede asjatundjate hinnangul oli see tänapäevase rünnakvintpüssi "varajane eelkäija" või "esivanem".
Kindral Liu (vintpüss)

Kindral Liu on Hiina vintpüss. Relv nimetati selle konstruktori ja Hanyangi arsenali esimese juhataja, kindral Liu Qing Eni (1869–1929) järgi. Kindral Liu oli tõenäoliselt Hiina esimene poolautomaatvintpüss. Relval on tulesummuti "gaasilõksu" süsteem, mis sarnaneb vintpüssile M1922 Bang (sarnast süsteemi kasutavad ka Gewehr 41 ja M1 Garandi varajased mudelid). Keerates tulesummutil asuvat silindrit päripäeva, saab relva muuta gaasiga ümberlaadivast käsilukustusega vintpüssiks. Silindrit uuesti vastupäeva keerates saab sellest uuesti gaasiga ümberlaadiv poolautomaat. Kindral Liu vintpüssi kabas on relva puhastuskomplekt.
Liceo Tommaso Gulli

Liceo Tommaso Gulli on muusika, keelte, humanitaarteaduste ja seltskondlikkuse keskkool Itaalias Reggio Calabrias.
Selle ajalugu algab pärast 1908. aasta maavärinat, kui asutati eranditult naissoost magistrikolledž, kus nad õppisid õpetajaks, kuni aastani 1923. Praegu on see 4 kursusega keskkool.
Õpetustaseme poolest on see üks esimesi Euroopa koole.
EssilorLuxottica

EssilorLuxottica on Prantsuse-Itaalia vertikaalselt integreeritud rahvusvaheline ettevõte, mis asub Pariisi lähedal Charenton-le-Pontis ja mis asutati 1. oktoobril 2018 Prantsuse Essilori ja Itaalia Luxottica ühinemisel. See on üks juhtivaid rühmi silmaläätsede, optiliste seadmete, retseptiprillide ja päikeseprillide kujundamisel, tootmisel ja turustamisel.
Kontserni käive on 14 miljardit eurot ja turuväärtus on 33 miljardit eurot. Ettevõte on noteeritud Pariisi Euronext turul ja on osa CAC 40 indeksist, kuhu kuuluvad 40 suurimat Pariisi börsil noteeritud ettevõtet, ja Euro Stoxx 50, kuhu kuuluvad 50 suurimat eurotsooni ettevõtet.
Katalaas

Katalaas on ensüüm, mis katalüüsib vesinikperoksiidi lagunemist veeks ja hapnikuks. Katalaas on levinud ensüüm aeroobsetes organismides.
Reaktsioonivõrrand on järgmine: &lt;chem&gt;2H2O2 -&gt; 2H2O + O2&lt;/chem&gt;.
Sedlec-Prčice

Sedlec-Prčice (saksa keeles "Sedletz-Pertschitz") on linn Tšehhis Kesk-Tšehhi maakonnas Příbrami ringkonnas. Sedlec-Prčice asub Příbramist umbes 40 km idakagus ja Praha kesklinnast ligikaudu 57 km lõunas.
Sedlec-Prčice linn moodustati 7. septembril 1957, mil ühendati Sedleci ja Prčice asulad.
Sedlec-Prčice vanalinn on alates 10. septembrist 1992 ajalooline linnakaitseala.
Matkapliit

Matkapliit ehk priimus on kaasaskantav pliit, mida kasutatakse matkamisel, telkimisel, piknikul või olukordades, kus toidu valmistamine harjumuspäraste vahenditega on keeruline.
Matkapliite võib liigitada disaini ja kasutatava kütteaine järgi. Levinumad kütused on propaani ja butaani segu ning piiritus.
Ajalugu.
Tänapäevased kaasaskantavad pliidid võeti kasutusele 19. sajandi alguses. Prantsuse päritolu kokk Alexis Soyer tegi mitmeid uuendusi, sealhulgas hakkas kokanduses kasutama gaasi ja reguleeritava temperatuuriga küpsetusahje. Aastal 1849 tõi Soyer turule esimese kaasaskantava "võlupliidi", millega sai toitu valmistada igal pool. Seade sarnanes oma tööpõhimõttelt petrooleumilambiga, milles kasutatakse kütusesse ulatuvat tahti põleti töös hoidmiseks.
Matkapliitide tüübid.
Lisaks kütuse järgi liigitamisele eristatakse pliite ka suuruse ja portatiivsuse järgi. Väikseimad mudelid sobivad hästi seljakotimatkajatele, kelle jaoks on oluline väike kaal ja kompaktsus. Suuremad pliidid võivad sarnaneda juba kodus kasutatavatega, kuid on tunduvalt raskemad ja mõeldud pigem autoga või muu liikumisvahendiga matkajatele.
Gaasipriimus.
Praegusel ajal ilmselt üks levinumaid matkapliidi tüüpe. Kasutatavateks gaasideks on propaan ja butaan, mille vahekord gaasipadrunites olevates segudes sõltub aastaajast. Disaini poolest võib gaasiga töötavad pliidid jaotada kaheks: põleti kinnitub gaasipadrunile ja see omakorda toimib alusena või iseseisev pliit, mis ühendatakse gaasipadruniga väikese toru/vooliku abil. Iseseisvatel pliitidel võib põleteid olla ka rohkem kui üks, kuid selle arvelt väheneb ka portatiivsus.
Piirituspõleti.
Tegemist on lihtsamat tüüpi ühe põletiga pliidiga, kus põletis sisalduv kütus ei ole surve all ning põleb lõpuni või leegi kustutamiseni. Peamiseks kasutatavaks kütuseks on kuivpiiritus või piiritus. Põletid on kompaktsed ning sobivad hästi minimaalse varustusega matkajatele. Sarnast seadet kasutatakse ka fondüü serveerimisel. Piirituspõleti on üks osa katelokist, mida kasutab Eesti kaitsevägi.
Ohutus.
Matkapliit võib näida turvaline, kuid kindlasti tuleks kasutamisel jälgida vajalikke ohutusnõudeid:
Sammasõunapuu

Sammasõunapuu on erikujuliseks aretatud aed-õunapuu ("Malus domestica"), mille võra on püstine, "tavalise" õunapuu omast kitsam ning mis meenutab lühikeste võrsete ja tihedamalt paiknevate lehtede tõttu sammast. Ka õied ja lehed on tihedalt tüve ümber koos.
Sammasõunapuud pärinevad Kanadast. 1960. aastail märgati 'McIntoshi' sordi õunapuu võras tihedalt paiknevate lehtedega oksa, millel külgoksi peaaegu polnud. Sellest sai esimene sammasõunapuu sort 'Wijcik Macintosh', mis on tänapäeval tuntud sammasõunapuu sortide esivanem.
Kostelec na Hané

Kostelec na Hané (saksa keeles "Kosteletz in der Hanna") on linn Tšehhis Olomouci maakonnas Prostějovi ringkonnas. Kostelec na Hané asub Prostějovist ligi 6 km loodes ja Olomoucist umbes 16 km edelas.
Kostelec na Hanét on esmamainitud 1131. aastal. Linnaõigused sai Kostelec na Hané 1. juulil 1970.
Codex aureus Gnesnensis

Codex aureus Gnesnensis (poola keeles "Złoty Kodeks Gnieźnieński" 'Gniezno kuldkoodeks') on 11. sajandi teisest poolest pärinev rikkaliku kujundusega illumineeritud käsikirjaline evangelistaar, mis tänapäeval asub Gniezno peapiiskopkonna arhiivis.
Kirjeldus.
Raamat koosneb 111 pärgamentlehest, selle illustratsioonid ja initsiaalid on rikkalikult koloreeritud ja tekst on kirjutatud majuskelkirjas kuldtindiga (seetõttu loetakse käsikiri nn kuldkoodeksite hulka). Tekst hõlmab perikoope terve kirikuaasta liturgilisteks lugemisteks. Teksti illustreerivad kaksteist terve lehekülje suurust miniatuuri. Kullaga kaunistatud köide pärineb 16. sajandist ja selle loojaks peetakse Poznańi meistrit Erazm Kamyni.
Käsikiri sarnaneb stiililt tugevasti Vyšehradi koodeksiga: sarnased on nende illustratsioonide stiil ja värvivalik, samuti kirjastiil, mis on rooma kapitaali ja untsiaali joontega majuskelkiri, ning kasutatud on samu lühendimärke ning samu untsiaali elemente. Siiski, Gniezno käsikiri on üleni kirjutatud kuldtindiga, samas kui Vyšehradi käsikirjas on kuldtindiga tehtud vaid valitud lõigud ja leheküljed.
Ajaloost.
Arvatavasti on nii Gniezno käsikiri, Vyšehradi koodeks kui ka codex aureus Pultoviensis loodud samas skriptooriumis, selle asukohaks on peetud mõnd kloostrit Böömimaal, niinimetatud Praha miniatuurikoolkonda, või Baierimaal, Regensburgi Sankt Emmerami kloostri miniatuurikoolkonna mõjuväljas.
Esimene teade Gniezno käsikirja kohta Poolas pärineb 1603. aastast. Selle kohta, kuidas ja millal käsikiri Poolasse jõudis, on tehtud järgmisi oletusi:
Suure tõenäosusega jõudsid "codex aureus Gnesnensis" ja "codex aureus Pultoviensis" Poolasse koos.
2012. aastal analüüsiti ja uuriti käsikirja ning konserveeriti see Toruńis Kultuuripärandi instituudis (UMK).
Toni Koivisto

Toni Petteri Koivisto (sündinud 5. novembril 1982 Ylitornios) on endine Soome jäähokimängija (vasak ääreründajana).
Soome kõrgliigas debüteeris ta hooajal 1999/00 Lukko meeskonnas.
2001. aastal valis Florida Panthers ta NHL-i "draft"is 200. valikuna, kuid Põhja-Ameerikas ei ole ta kunagi mänginud.
Aastatel 2005–2008 mängis ta Soome kõrgliigas Tampere Ilvese ridades ja seejärel ühe hooaja Oulun Kärpätes. 2009. aastal jõudis ta Kärpätega Soome meistrivõistlustel finaali, kus kaotati JYP-ile mängudega 0:4.
2009. aasta mais sõlmis ta lepingu KHL-i klubiga Magnitogorski Metallurg. 2010. aasta mais siirdus ta Rootsi kõrgliiga klubisse Frölunda HC. 2011. aasta novembris asus ta Rootsi kõrgliigas mängima Luleå HF meeskonnas. 2013. aastal kaotas ta Luleåga Rootsi meistrivõistluste finaalis Skellefteåle mängudega 0:4.
Aastatel 2013–2021 mängis Koivisto taas Lukkos. 2021. aastal tuli ta Lukkoga Soome meistriks.
2001. aastal võitis Koivisto Soome kuni 20-aastaste koondisega juunioride maailmameistrivõistlustel hõbemedali ja 2002. aastal pronksmedali.
Laudtee

Laudtee on puidust plankudest ehitatud kõrgendatud jalgtee, kõnnitee või teerada, mis võimaldab jalakäijatel ületada märga, habrast või soist maad. Selliseid radu on kasutatud juba neoliitikumist alates.
Teadaolevalt vanim puitehitis leiti 2023. aastal Kalambo jõe kaldal, Tansaania ja Sambia piiril, ligi 500 000 aastat varem, "Homo sapiens"ile eelneval perioodil, rajatud käsitööriistadega valmistatud puitehitis oli arvatavasti platvorm või laudtee.
Laudteid kasutatakse põhiliselt sellistel loodusaladel, kus jalgsi käimine on kas raske või kus see tallamine rikuks õrna taimestikku - eeskätt siis raba, soo, rand ja niit. Laudteede osaks on ka trepid, mis võimaldavad järskudel nõlvadel liikuda ohtult ja ilma loodust kahjustamata. 
Laudteed toimivad ökosüsteemide ja taimestike kaitse meetmena, sest nii ei tallata pinnast ja ei häirita veerežiimi. Mõnikord keelab kaitseala kaitse-eeskiri või matkraja kasutuskord liikumise väljaspool teid ja radasid, sel korral ongi laudtee ainus võimalus maastiku läbimiseks. 
Laudteede ehitamise ja korrastamisega tegeleb Eestis peamiselt Riigimetsa Majandamise Keskus (RMK).
Ajalugu.
Laudtee eelkäijaks võib pidada plankudest radasid, mida inimesed ehitasid juba noorema kiviaja (neoliitikum) ajal. Rajad olid enamasti ehitatud üksteise peale laotatud tammeplankudest. Struktuuri toetamiseks kasutati pärnast, saarest ja tammest valmistatud tugesid.
Ameerika Ühendriikide esimene laudtee nägi ilmavalgust 1870. aastal New Jersey osariigis Atlantic City linna rannas. Maha pandud laudtee eesmärk oli, et randa külastanud inimesed ei kannaks oma jalanõudega liiva edasi rongivagunitesse ja hotellidesse.
Eesti esimene laudtee ehitati 1955. aastal Männikjärve rabasse. 21. sajandil on laudteede rajamine välja kujunenud puhkemajanduslikuks ja kaitsekorralduslikuks meetmeks. Laudteedega luuakse ühendus raskesti ligipääsetavatele aladele. Laudteede eesmärgiks võib olla ka sihtkaitsevõõnditele ja loodusreservaatidele juurdepääsu piiramine, et kaitsta sealset elustikku.
Viru rabas valmis esimene laudtee 1977. aastal. Laudtee esimene katseeksemplaar paigutati otse pinnasele ning lagunes peale 6-7 aastat.
Laudteed Eestis.
Osa uuematel ja taastatud laudteedel Eestis on ligipääs ka ratastooli ja lapsevankriga (Viru raba, Koprarada, Meenikunno matkarada) ning need on kaetud spetsiaalse metallist võrega, et märgade ilmade korral suurendada hõõrduvust ja vähendada libastumisohtu.
Populaarsemad laudteega kaetud matkarajad.
= Viited =
Morkovice-Slížany

Morkovice-Slížany (saksa keeles "Morkowitz-Slischan") on linn Tšehhis Zlíni maakonnas Kroměříži ringkonnas. Morkovice-Slížany asub Kroměřížist umbes 14 km läänedelas ja Zlínist ligikaudu 33 km läänes.
Morkovice küla on esmamainitud 1222. aastal. Morkovice-Slížany linn moodustati Morkovice ja Slížany asulate ühendamise tulemusel 1960. aastal.
Ķemere

Ķemere on küla ("mazciems") Lätis Valmiera piirkonnas Ēvele vallas. Küla asub valla põhjaosas Ošupīte oja kaldal ning jääb valla keskusest Ēvelest 9, endisest piirkonnakeskusest Burtniekist 21 ja Riiast 140 km kaugusele.
Küla on tekkinud endise Ķemere mõisa juurde. Seal asub Ķemere bussipeatus. Ķemere jääb Põhja-Vidzeme biosfääri kaitsealale.
Aastail 2009–2021 kuulus küla Burtnieki piirkonda. 2007. aastal oli külas 34 elanikku.
Daksti

Daksti on küla ("ciems") Lätis Valmiera piirkonnas Ēvele vallas. Küla asub valla põhjaosas ja jääb Riiast 145 km kaugusele. Seal asub Daksti bussipeatus.
Daksti jääb Põhja-Vidzeme biosfääri kaitsealale.
Aastail 2009–2021 kuulus küla Burtnieki piirkonda.
Aktiivturism

Aktiivturism (inglise keeles adventure tourism) on turism, mille käigus harrastatakse aktiivset puhkust ja liikumist: jalgsi, rattaga, suuskadega, hobusega, kõike mis on kuidagi seotud spordiga. Aktiivturism on märkimisväärne suur tööstussektor, mida on tänaseks suhteliselt vähe uuritud. Eestis on aktiivturism hästi arenenud, tänu Eesti looduse unikaalsusele, erinevatele maastikualadele ja rabadele. Turism on iseenesest aktiivne, kuid aktiivturism võib olla kui eneseületamine. Aktiivturismi peamine eesmärk on sportlikkus ja seiklemine, nagu näiteks mägironimine või vabalangemine. See on turismivorm mida harrastatakse ka suuremates gruppides.
Enamik asjakohast teaduskirjandust pärineb aga muudest turismi, vaba aja veetmise ja õuesõppe valdkondadest. Ökoturismi, puhketurismi, turismikaitsealade turismi ja isegi eluslooduse majandamist käsitlevad tekstid räägivad seiklusturismi kohta vähe, kuigi mõned neist mainivad möödaminnes kaubanduslikke varustajaid ja vaba aja veetmise võimalusi.
Aktiivturism Eestis.
Peamisteks aktiivturismi atraktsioonideks Eestis on kanuu- ja süstamatkad ning  seikluspargid. Populaarsemad seikluspargid on Alutaguse, Kiviõli ja Otepää. Enamus kanuumatku viiakse läbi Soomaal, samuti Põhja-Eestis-  Prangli saare ümbruses, Kolga lahel ja Sauga jõel ning  Lõuna-Eestis peamiselt Võhandu , Ahja ja Piusa jõe. Mägiratast saab sõita Kiviõlis, Türi lähistel ja Lõuna-Eestis Vooremäel. Eestis on parimad kärestikulised lõigud just parvetamiseks Jägala jõel ning seal on võimalik saada tõeliselt kiire andrenaliinilaeng.
Howell Automatic Rifle

Howell Automatic Rifle (inglise keelest 'Howelli automaatvintpüss') on Lee-Enfieldi vintpüssi poolautomaatne variant. Relv paremal poolel asuv kaasikolb muutis selle usaldusväärseks, kuid kuna luku tagasilöök segas laskijat ning tulistades oli tagasilöök tugev, oli see kasutajatele ebamugav. Sarnased, kuid täisautomaatsed Lee-Enfieldi ümberehitused on Lõuna-Aafrika Riederi automaat ja Uus-Meremaa Charltoni automaat. Teise maailmasõja alguses, kui varustust nappis, väljastati mõned Howelli automaadid Briti Home Guardile.
Valdeko

Valdeko on eesti mehenimi.
2021. aasta alguse seisuga oli Valdeko Eestis esinemissageduselt 507. mehenimi, eesnimi Valdeko oli 163 mehel. Valdeko oli keskmiselt 66 aasta vanune (mediaanvanus oli 66). Kõige populaarsem oli eesnimi Valdeko vanuserühmas 75–79, kus neid oli 10 000 elaniku kohta 4,58.
Reimo

Reimo on eesti mehenimi.
2021. aasta alguse seisuga oli Reimo Eestis esinemissageduselt 226. mehenimi, eesnimi Reimo oli 665 mehel. Reimo oli keskmiselt 31 aasta vanune (mediaanvanus oli 33). Kõige populaarsem oli eesnimi Reimo vanuserühmas 30–34, kus neid oli 10 000 elaniku kohta 10,48.
Lätis oli 2021. aasta 30. juuni seisuga eesnimi Reimo 4 inimesel.
Kirjandusteooria

Kirjandusteooria on kirjandusteaduse üks põhiharudest, mis käsitleb ilukirjanduse eripära, vorme ja funktsioneerimist ning seoseid elu tegelikkusega. Täpsemalt uurib see kirjanduse põhialuseid, kategooriaid, kriteeriume. Kirjandusteoreetilised teadmised võimaldavad ilukirjanduse olemust ja arenemist sügavamalt mõista.
Kirjandusteooria, kirjanduskriitika ja kirjanduslugu on omavahel tihedalt seotud kirjandusteaduse kolm põhiharu, mille lähtepunktiks on konkreetsete kirjandusteoste uurimine. 
Eestikeelses kultuuriruumis lähtutakse kirjandusteaduse eelnimetatud kolmikjaotusest.
Ingliskeelses kultuuriruumis kasutatakse tihti terminit "kirjanduskriitika" ("literary criticism") kirjandusteaduse mõistes. Sellise kasutuse puhul oleks kirjandusteooria justkui osa kirjanduskriitikast. René Wellek rõhutab nende terminite eristamise tähtsust ning toob välja, millega täpsemalt need kirjandusteaduse harud tegelevad – "...on väga tähtis teha vahet kirjanduse teoorial, kriitikal ja ajalool. Kõigepealt tuleb kirjanduse simultaanse nähtusena eristada selle vaatlemist teoste kui ajalooprotsessi integriaalsete osiste kronoloogilise reana. Seejärel tuleb konkreetsete sõnakunstiteoste uurimist eristada kirjanduse põhialuste ja kriteeriumide uurimisest. Neile erisustele tähelepanu juhtimiseks tundub olevat õige nimetada kirjanduse põhialuste, kategooriate, kriteeriumide ja muu taolise uurimist kirjandusteooriaks, ning konkreetsete kunstiteoste vaatlemist kas 'kirjanduskriitikaks (peamiselt staatilise lähenemisviisi korral) või 'kirjanduslooks."“  
Põhjaliku käsitluse kirjandusteooriast ja sellega seotust on andnud René Wellek ja Austin Warren oma teoses "Theory of Literature" (1968), mille andis 2010. aastal eesti keeles välja kirjastus Ilmamaa pealkirjaga "Kirjandusteooria“. Raamat kuulub Eesti Avatud Fondi toetusel ilmuvasse raamatusarja "Avatud Eesti raamat". Eestis on kirjandusteooria kohta omakeelset Eesti autorite kirjandust ilmunud vähe. Viimane põhjalikum käsitlus on 1966. aastal välja antud "Kirjandusteooria lühikursus", mille autor on Bernard Sööt.
Jay O'Shea

James O'Shea (sündinud 10. augustil 1988 Dublinis) on Iirimaa jalgpallur, kes mängib äärepoolkaitsja või ründava poolkaitsjana Austraalia kõrgliiga klubis Brisbane Roar.
2006. aastal debüteeris ta Iirimaa kõrgliiga klubis Bray Wanderers. Aastatel 2008–2009 mängis ta Iirimaa kõrgliigas Galway Unitedi meeskonnas.
2009. aasta augustis sõlmis ta kaheaastase lepingu Inglismaa kõrgliiga klubiga Birmingham City. Klubi meeskonnas debüteeris ta hooaja esimeses mängus 16. augustil Manchester Unitedi vastu, kuid see jäi O'Shea ainsaks mänguks Inglismaa kõrgliigas. Hooaja 2009–10 lõpus oli ta laenul Inglismaa esiliiga klubis Middlesbrough. Hooajal 2010–11 oli ta laenul Inglismaa tugevuselt neljanda liiga klubides Stevenage ja Port Vale.
2011. aasta juulis sõlmis ta lepingu Inglismaa tugevuselt kolmanda liiga League One'i klubiga Milton Keynes Dons. 2012. aasta novembris läks ta sealt laenule Inglismaa tugevuselt neljanda liiga League Two klubisse Chesterfield, kellega sõlmis 2013. aastal püsiva lepingu. Chesterfieldis mängis ta kokku kuuel hooajal, neist kolmel viimasel hooajal League One'is. Hooaja 2016–17 teises pooles oli ta laenul League One'i klubis Sheffield United.
2017. aasta juulis sõlmis ta lepingu League One'i klubiga Bury. Hooajal 2018–19 lõi ta Bury meeskonnas League Twos 15 väravat ning O'Shea valiti samal hooajal liiga sümboolsesse koosseisu.
2019. aasta juunis sõlmis ta lepingu Brisbane Roariga.
Aastatel 2006–2008 mängis O'Shea Iirimaa noortekoondistes.
Buka (Rencēni vald)

Buka on küla ("mazciems") Lätis Valmiera piirkonnas Rencēni vallas. 
Küla asub valla lõunaosas ja jääb Põhja-Vidzeme biosfääri kaitsealale. Seal on Buka bussipeatus.
Aastail 2009–2021 kuulus küla Burtnieki piirkonda.
Hrušovany nad Jevišovkou

Hrušovany nad Jevišovkou (saksa keeles "Grusbach") on linn Tšehhis Lõuna-Morava maakonnas Znojmo ringkonnas. Hrušovany nad Jevišovkou asub Austria piirist 5 km kaugusel, Znojmost umbes 26 km idas ja Brnost ligikaudu 43 km lõunaedelas.
Asulat on esmamainitud 1131. aastal. Hrušovany nad Jevišovkou sai linnaõigused 1. veebruaril 1996.
Gastrula

Gastrula (tuntud ka kui karikloode) on gastrulatsiooni tulemusel tekkinud mitmekihiline eukarüootne rakustruktuur. Imetaja (sh inimese) gastrula koosneb kolmest lootelehest: ektoderm, mesoderm ja endoderm.
Sauļi

Sauļi on küla ("mazciems") Lätis Valmiera piirkonnas Rencēni vallas. 
Küla asub valla lõunaosas. Seal on Sauļi bussipeatus.
Asula on tekkinud endise Sauļi mõisa keskuse juurde. Sauļist läände jääb samanimeline suvilapiirkond.
Looduskaitse all on Sauļi saar, Sauļi vaher, Sauļi pärn, Sauļi suur tamm, Sauļi väike tamm ja kaks elupuud. Sauļi jääb osaliselt Põhja-Vidzeme biosfääri kaitsealale.
Aastail 2009–2021 kuulus küla Burtnieki piirkonda.
Dobrovice

Dobrovice (saksa keeles "Dobrowitz") on linn Tšehhis Kesk-Tšehhi maakonnas Mladá Boleslavi ringkonnas. Dobrovice asub Mladá Boleslavist umbes 6,5 km lõunakagus ja Prahast ligikaudu 50 km kirdes.
Dobrovicet on esmamainitud 1249. aastal, linnaõigused sai 1558. aastal. 1991. aastal sai Dobrovice vahepeal kaotatud linnaõigused tagasi.
Dobrovices asub 1831. aastal rajatud suhkruvabrik, mis on üks vanemaid tegutsevaid suhkruvabrikuid maailmas.
Sauļi (suvilapiirkond)

Sauļi on küla ("mazciems") Lätis Valmiera piirkonnas Rencēni vallas. Küla asub valla lõunaosas ja on sisuliselt suvilapiirkond.
Sauļist itta jääb samanimeline küla.
Külla jääb Sīleņi talutare, mis on muinsusmälestisena riikliku kaitse all. Sauļi jääb Põhja-Vidzeme biosfääri kaitsealale.
Aastail 2009–2021 kuulus küla Burtnieki piirkonda.
Paradiisikurg

Paradiisikurg ("Grus paradisea", ka "Anthropoides paradiseus") on kurglaste sugukonda kure perekonda kuuluv linnuliik. 
Ta kaalub kuni 3,6–6,2 kg ja on 100–120 cm kõrge. Sulestik on sinakashall.
Paradiisikurg elutseb Lõuna-Aafrikas. 1980. aastatest on liigi arvukus langenud kohati kuni 90%.
Paradiisikurg on Lõuna-Aafrika Vabariigi rahvuslind.
Glanegg

Glanegg (sloveeni "Klanek") on vald Austrias Kärnteni liidumaal Feldkircheni ringkonnas.
Glanegg asub Glani orus Sankt Veiti ja Feldkircheni vahel.
Gnesau

Gnesau on vald Austrias Kärnteni liidumaal Feldkircheni ringkonnas.
Gnesau asub ülemises Gurki orus Gurktali Alpides.
Gurk voolab läbi valla loodest kagusse. Parempoolsed lisajõed on Haidenbach ja Kirchergrabenbach; vasakpoolsed lisajõed on Görzbach ja Peiningerbach.
Süsteemifunktsionaalne lingvistika

Süsteemifunktsionaalne lingvistika ("systemic functional linguistic theory", "systemic functional grammar," SFL) on Michael Halliday loodud teooria, mille kohaselt on keel semiootiline süsteem, mida ei saa eraldada sotsiaalsest ega kultuurilisest kontekstist. Kõikide tekstide loomisel toetutakse süsteemivõrgustikule, millest tuleneb ka teooria nimetus. Keele abil luuakse ja edastatakse tähendusi ning need tähendused avalduvad süsteemsetes keelevalikutes. Seega, nii grammatilised kui ka leksikaalsed valikud tehakse olemasolevaid süsteemivõrgustikke kasutades. Kuna üht ja sama tähendust saab esitada mitmel viisil, siis toetubki kogu teooria arusaamale, et tekst on keelevalikute kogum.
Keel on seatud kolme sisemise metafunktsiooni järgi, mis ühest küljest annavad võimalusi keelevalikute tegemiseks. Teisalt on metafunktsioonid keelesisesed, sest varasemad keelevalikud on mõjutanud seda, milliseid valikuid järgmistes olukordades tehakse.
Metafunktsioonid.
1) Ideatsiooniline ehk kujutuslik metafunktsioon annab objekti. Teisisõnu, keelevalikutega tõlgitsetakse ("construe") reaalsust ehk suhtluses edastatakse inimkogemusi: arusaamu, mõtteid, tundeid, nähtusi jne.
2) Interpersonaalne ehk suhestuslik, mis loob suhteid osapoolte vahel. See tähendab, et keele abil antakse edasi enda identiteeti, kujundatakse suhteid teistega ning täidetakse erinevaid suhtluseesmärke (nt käsu andmine, küsimuse esitamine jne).
3) Tekstuaalne metafunktsioon, mis seob eelmised kaks tervikuks. Kogemusi tõlgitsetakse ning interpersonaalseid suhteid edastatakse tekstitasandil keelevalikutega, mis aitavad ühendada eelnimetatud üheks kohesiivseks diskursuseks.
Samas on situatsioonikontekst ehk suhtlusolukord varieeruv ning iga metafunktsioon aitabki kujundada suhtlusolukorra ja keelevalikute kindlat aspekti. Kujutuslik metafunktsioon loob tegevusvälja ("field") ehk tekstiga peegeldatakse reaalsust (objekt, protsess, asjaolud). Suhestuslik kujundab suhtelaadi ("tenor") ehk osaliste omavahelisi suhteid. Kolmandana loob tekstuaalne metafunktsioon suhtlusmooduse ("mode") ehk selle, millisel viisil sõnumit edastatakse (nt suhtluskanal, teksti pikkus, sidusus jne). (Hasan, 2009, 172) Seega, situatsioonikontekst ja keel mõjutavad teineteist vastastikku ning ei saa iseseisvalt toimida. Erinevused žanrite vahel tulenevadki sellest, millise registri autor on valinud.
Himmelberg

Himmelberg (sloveeni: "Sokolovo") on vald Austrias Kärnteni liidumaal Feldkircheni ringkonnas.
Himmelberg asub Kärnteni keskosas Feldkirchenist loodes. See asub Tiebeli orus. Kõrgeim punkt vallas on Hoferalmkopf (u. 1600 m) loodes. Madalaim punkt vallas on Tiebel (625 m) lõunas.
Twiggy

Lesley Lawson (neiupõlves Hornby; sündinud 19. septembril 1949) on briti modell, näitleja ja laulja, keda tuntakse laialdaselt hüüdnimega Twiggy.
Baloži (Rencēni vald)

Baloži on küla ("mazciems") Lätis Valmiera piirkonnas Rencēni vallas. Küla asub valla põhjaosas Baložupe jõe ääres.
Asula on tekkinud endise Baloži mõisa keskuse juurde. Baloži jääb Põhja-Vidzeme biosfääri kaitsealale.
2007. aastal oli külas 29 elanikku. Aastail 2009–2021 kuulus küla Burtnieki piirkonda.
Ossiachi vald

Ossiach (sloveeni: "Osoje") on vald Austrias Kärnteni liidumaal Feldkircheni ringkonnas. Väike asula on tuntud peamiselt Ossiachi kloostri tõttu.
See asub Ossiacher See lõunakaldal väikese Ossiacher Tauerni mäestiku nõlval Nocki mägedes, mis on Gurktali Alpide mäestik, Villachi ja Feldkircheni vahelise maantee ääres. Valla osad on Alt-Ossiach, Ossiach, Ostriach, Rappitsch, Tauern ja Untertauern.
Ajalugu.
Ossiachi klooster asutati u 1000. aastal. Kloostrikirikut on mainitud 1028. aasta dokumendis, seega benediktlasi esimest korda Kärnteni hertsogkonnas. Kloostrist kujunes piirkonna kiriku- ja kultuurikeskus, kuigi selle ümbrusse ei tekkinud ühtegi suuremat talu. Pärast kloostri laialisaatmist 1783. aastal keiser Joseph II käsul oli maapiirkond 1850. aastast Steindorfi osa. Ossiachi vald asutati alles 1904. aastal.
Tänapäeval on kirik tuntud ka klassikalise muusika festivali "Carinthischer Sommer" poolest, mis toimub igal aastal umbes juulis ja augustis. Pianist Wilhelm Backhaus pidas 29. juunil 1969 seal oma viimase kontserdi. Alates 1974. aastast on kloostris etendatud kirikuooperite lavastusi, eriti Benjamin Britteni tähendamissõnu, aga ka muid teatrilavastusi. Mõni austerlane on festivali jaoks spetsiaalselt teoseid kirjutanud, näiteks Cesar Bresgen ("Das Spiel vom Menschen", 1982) ja Dieter Kaufmann ("Bruder Boleslaw", 1989).
Tauerni külas seisab kerguskabel. Esimest korda mainitud 1290. aastal, ehitati Tauernkirche 1519. aastal hilisgooti stiilis ümber ja sai 17. sajandil barokksisseseade, sealhulgas kõrgaltari.
Aušrinė Armonaitė

Aušrinė Armonaitė (sündinud 22. mail 1989 Vilniuses) on Leedu poliitik. Ta oli alates 11. detsembrist 2020 kuni 12. detsembrini 2024 Leedu majandus- ja innovatsiooniminister.
Ta lõpetas aastal 2007 Vilniuse Mykolas Biržiška gümnaasiumi. Ta omandas aastal 2012 Vilniuse Ülikooli rahvusvaheliste suhete ja politoloogia instituudis bakalaureusekraadi politoloogias ning aastal 2014 magistrikraadi avaliku poliitika analüüsis.
11. detsembrist 2020 kuni 12. detsembrini 2024 oli ta Leedu majandus- ja innovatsiooniminister.
Isiklikku.
Ta on abielus Edgaras Stanišauskasega. Ta lõpetas muusikakoolis klaveriklassi, mängis kaheksa aastat korvpalli. Ta tunneb huvi ühiskonna- ja riigiteaduste kirjanduse, välispoliitika, muusika ja rulluisutamise vastu.
Mark Selby

Mark Anthony Selby (sündinud 19. juunil 1983 Leicesteris) on Inglismaa elukutseline snuukrimängija ja neljakordne snuukri maailmameister (aastatel 2014, 2016, 2017 ja 2021). Ta on võitnud 22 edetabeli tiitlit, millega on kõigi aegade edetabelis kaheksas. Ta on maailma edetabelis olnud esikohal mitmeid kordi, esimest korda 2011. aasta septembris ning oli ajavahemikus 2015. aasta veebruar kuni 2019. aasta märts järjest üle nelja aasta esikohal.
Peale 1998. aasta Inglismaa alla 15-aastaste meistrivõistluste võitmist sai Selbyst 1999. aastal 16-aastaselt professionaalne snuukrimängija. Ta sai 2007. aasta snuukri maailmameistrivõistlustel John Higginsi järel teise ​​koha ja on sellest ajast alates võitnud snuukri Triple Crowni turniirid (kolmekordne kroon viitab elukutseliste snuukri kolme mainekama turniiri – maailmameistrivõistluste, Ühendkuningriigi meistrivõistluste ja Mastersi turniiri – võitmisele) vähemalt kaks korda, olles võitnud kolm Mastersi (2008, 2010 ja 2013), kaks Ühendkuningriigi meistrivõistlust (2012 ja 2016) ja neli maailmameistrivõistlust (2014, 2016, 2017 ja 2021). Ta on võitnud ka Walesi lahtised meistrivõistlused, Shanghai Mastersi, Saksa Mastersi, Hiina lahtised (kolm korda), Paul Hunter Classicu, rahvusvahelised meistrivõistlused (rahvusvaheline meistrivõistlus on elukutseliste pingerea turniir) kaks korda, Hiina meistrivõistlused, Euroopa Mastersi ja kolm neljast Home Nations Series (kodurahvaste sari on snuukriturniiride sari Ühendkuningriigi neljas koduriigis) sarja võistlustest.
Selby on üle 750 korra saavutanud ühes freimis üle 100 punkti. Hüüdnime "The Jester from Leicester" pani talle snuukrimängija Richard Beare. Selby on ka piljardimängija; ta on 2006. aastal kaheksa palliga pooli maailmameister ja sai 2015. aastal teise koha Hiina kaheksa palli maailmameistrivõistlustel.
Pieszko

Pieszko (ladina keeles "magister Pesco", ka Peschke, Peschel; sündinud enne 1330. aastat, surnud pärast 1380) oli keskaegne arhitekt ja ehitusmeister Sileesias, tegutses peamiselt Wrocławis, allikates on teda mainitud seoses gooti kirikute ehitustega. 
Aastail 1354–1368 projekteeris ja ehitas ta Maarja kabeli ("Kaplica Mariacka") Wrocławi katedraali idaotsa. Ehituse donaatoriks oli piiskop Preczlaw von Pogarell, kes hiljem maetigi sinna kabelisse. Pärast 1365. aastat asus Pieszko juhtima Wrocławi suurima kiriku ehitust, "Õnnistatud Maarja Piasekil" (või "...liival") kodakiriku ("Kościół Najświętszej Marii Panny na Piasku", "St. Maria in Arena" Piaseki saare järgi Odra jões) ehitust, samuti kahetornilise Maarja Magdaleena kiriku ehitust.
Magnus Nygren

Jan Magnus Nygren (sündinud 7. juunil 1990 Karlstadis) on Rootsi jäähokimängija, kes mängib kaitsjana Šveitsi kõrgliiga klubis HC Davos. Ta on klubi meeskonna asekapten.
Rootsi kõrgliigas debüteeris ta hooajal 2008–09 Färjestad BK meeskonnas. 2011. aastal tuli ta Färjestadiga Rootsi meistriks. Hooajal 2012–13 lõi Nygren Rootsi kõrgliigas kaitsemängijatest enim väravaid (12) ja pälvis hooaja parimale kaitsemängijale antava Salming Trophy.
2011. aastal valis Montreal Canadiens ta NHL-i "draft"is 113. valikuna. 2013. aasta mais sõlmis ta Canadiensiga kaheaastase lepingu. Hooaja 2013–14 alguses mängis Nygren American Hockey League'is Canadiensi noorteklubis Hamilton Bulldogs, kuid 2013. aasta novembris otsustas ta laenulepingu alusel naasta Färjestadi. Hooajal 2014–15 mängis ta taas Bulldogsis, kuid vigastuse tõttu pidi ta suurema osa hooajast vahele jätma.
Aastatel 2015–2017 mängis Nygren jällegi Färjestadis. Hooajal 2016–17 oli ta Rootsi kõrgliigas kaitsemängijatest taas suurim väravakütt (11). Alates hooajast 2017–18 mängib ta Davosis.
2014. aasta maailmameistrivõistlustel võitis Nygren Rootsi jäähokikoondise koosseisus pronksmedali.
Vanutusrull

Vanutamisrull (ka "uhtmisrull") oli varasemal ajal tööriist villase ja poolvillase riide vanutamiseks.
Vanutusrulli alumiseks osaks oli puupakust õõnestatud otsteta lame küna, mille põhja lõigati ristipidi sooned. Vanutamise ajal kaeti küna massiivse puus kaanega, millel olid samuti risti sooned. Kaane külge kinnitati servades kuus pulka, kolm kummalgi küljel, mis võimaldasid 6 inimesel töötada. Kuuma seebi- või leelisveega niisutatud kangas asetati koti sees või kokkuvoldituna küna põhja ning selle kaant edasi-tagasi liigutades hõõruti riie vanuma. Täiendavaks raskuseks asetati kaanele kive. Kui vastav koht kangast oli paksuks vanutatud, tõmmati riiet edasi ja jätkati hõõrumist.
Kangast nühiti vanutamiseks ka muudel aluspindadel: nööridega mähitud laual, kummulikeeratud tünni või tõrre põhjal, ukse peal, linalõuguti vahel, vankriredelite vahel jne. Saartel tambiti villaseid kangaid puulasnadega suure tõrre sees. 19. sajandi lõpul hakati veskites kasutama mehaanilisi vanutusrulle.
Velká Bystřice

Velká Bystřice (saksa keeles "Groß Wisternitz") on linn Tšehhis Olomouci maakonnas Olomouci ringkonnas. Velká Bystřice asub Olomouci kesklinnast umbes 8 km idas.
Velká Bystřicet on esmamainitud 1275. aastal. Linnaõigused sai Velká Bystřice 1. juunil 1998.